Man het meisie verkrag maar nie vermoor op 'rave' | Netwerk24
Man het meisie verkrag maar nie vermoor op 'rave'
Deur Jana Breytenbach 12 September 2018 16:27
'n Jong man is Woensdag in die Kaapstadse hooggeregshof onskuldig bevind aan die moord op sy vriendin op 'n rave-partytjie in die Paarl, maar wel skuldig bevind daaraan dat hy haar die nag verkrag het.
Taariq Phillips saam met Sharisha Chauhan. Foto: Verskaf
Die verhoor van Taariq Phillips (25), wat in Maart begin het, het meestal op mediese en omstandigheidsgetuienis berus.
Die saak spruit uit die dood van sy meisie, Sharisha Chauhan (21), 'n regstudent van Ottery, op 31 Desember 2013 toe hulle 'n rave-partytjie op die Le Bac-landgoed in die Paarl bygewoon het. Hulle het saam met vriende in tente op die landgoed gebly.
Luidens die klagstaat het hulle deur die loop van die aand, omstreeks middernag, dwelms gebruik en gaan dans. Chauhan het kort daarna begin sleg voel en sy en
Phillips is terug na hul tent.
Sowat 'n uur daarna het Phillips glo om hulp geskreeu en Chauhan is kaal in die tent aangetref. Dit het glo gelyk asof sy 'n aanval kry. Phillips was die heel tyd saam met haar.
Nooddiensbeamptes het haar behandel en na die Paarl-hospitaal geneem. Sy is die volgende dag in die hospitaal dood.
Aanvanklik is vermoed dat sy aan 'n oordosis dwelms dood is, maar 'n lykskouing het getoon dat sy dalk vermoor is.
Taariq Phillips voor die hooggeregshof in Kaapstad tydens sy verhoor. Foto: Son/Peter Abrahams
Phillips is eers op 16 Oktober 2014 in hegtenis geneem en op borgtog van R2 000 vrygelaat. Die saak is dieselfde maand na die hooggeregshof in Kaapstad oorgeplaas.
Hy het al die aanklagte teen hom ontken.
Regter Lee Bozalek het hom Woensdag skuldig bevind aan verkragting, maar nie aan die aanklag op moord nie.